  Виталий Пронин Кызьпу арамалэн вуоно тусыз. Проект пумысен вераськонъёс мыно на.18-тӥ южтолэзе, Россилэсь Президентсэ бырйыку, элькунысьтымы вань городъёсын, озьы ик Уваын но Эгралан куара сётоно луоз на матысь дыре выльдоно инты понна. Ижкарын куара сётыны луоз 12 инты понна понна. Куинез огъя городской лыдъясько - Шор площадь, Иж тымет дур, Киров нимо парк, мукетъёсыз - быдэн кыкен - ёросъёслэн. Кылсярысь, Индустриальной ёросысь тупатъяны кылдоз яке Кызьпу арамез, яке Восточной посёлок вӧзысь нюлэсэз. Вормоз огез гинэ. Удмуртъёслэн, валамон, сюлэмзы висе Кызьпу арама понна. Трос аръёс ӵоже татын ортчыло ни удмурт шулдыръяськонъёс - Выль, Гербер. Но городын улӥсьёс понна Кызьпу арама - со нырысь ик поръян, шудон инты. Нош инвесторъёс уксёзэс висъялом, шуо, спортивной площадкаослы. Соин ик проект но озьыгес ик лэсьтэмын. Пишмиз ке, татын кылдозы великен ворттылон сюресъёс, спортэн вырон площадкаос, озьы ик ӝутэмын луоз сцена, кылдоз удмурт кафе. Но таиз сярысь вераны вазь на. Кызьы шуэ «Удмурт Кенеш» огазеяськонлэн вице-президентэз Владимир Байметов, нырысь ик инты быръёно, собере ини пыр-почгес пуштросэз сярысь вераськоно. Озьыен, Кызьпу арама азьпала мед потоз шуыса, 18-тӥ южтолэзе куарамес сётомы та инты понна. Мария Иванова  